google/wiki40b huggingface dataset:
Θεοδώρα Τζάκρη

Βιογραφία

Γεννήθηκε στις 14 Σεπτεμβρίου 1970 στην Πέλλα, και κατοικεί στα Γιαννιτσά. 
Σπούδασε Νομικά στην Νομική Σχολή του Αριστοτελείου Πανεπιστημίου Θεσσαλονίκης και άσκησε δικηγορία στα Γιαννιτσά στο διάστημα 1996-2004. 
Το 1998 εξελέγη νομαρχιακή σύμβουλος του νομού Πέλλας και επανεξελέγη στις εκλογές του 2002. Διετέλεσε Αντινομάρχης Πέλλας αρμόδια σε θέματα Παιδείας και Πολιτισμού, εκπρόσωπος του νομού Πέλλας στο Περιφερειακό Κέντρο Ισότητας και μέλος του Δικτύου Αιρετών Γυναικών στην Τοπική Αυτοδιοίκηση.
Το 2004 εξελέγη βουλευτής Πέλλας με το ΠΑΣΟΚ και επανεξελέγη στις εκλογές του 2007, 2009 και 2012. Από τον Οκτώβριο του 2009 μέχρι και τον Ιούνιο του 2011 ήταν υφυπουργός Εσωτερικών, Αποκέντρωσης και Ηλεκτρονικής Διακυβέρνησης με έδρα τη Θεσσαλονίκη στην Κυβέρνηση Γεωργίου Παπανδρέου 2009. 
Στις 11 Νοεμβρίου 2013 ψήφισε υπέρ της πρότασης δυσπιστίας του ΣΥΡΙΖΑ εναντίον της κυβέρνησης Σαμαρά και διαγράφηκε από την Κοινοβουλευτική Ομάδα του ΠΑΣΟΚ. Το 2014, η Τζάκρη έκανε συζητήσεις με το ΣΥΡΙΖΑ, ώστε να ενταχθεί στο κόμμα. 
Στις εκλογές της 25ης Ιανουαρίου 2015, η Τζάκρη κατέβηκε με τον ΣΥΡΙΖΑ στον Νομό Πέλλης και πήρε μία από τις τρεις έδρες που κατέλαβε ο ΣΥΡΙΖΑ. Επανεξελέγη στις εκλογές του Σεπτεμβρίου 2015. Από τον Σεπτέμβριο του 2015 ως τον Νοέμβριο του 2016 διετέλεσε υφυπουργός Οικονομίας, Ανάπτυξης και Τουρισμού.
Είναι παντρεμένη και μητέρα μιας κόρης.
Δ΄ κατηγορία ποδοσφαίρου ανδρών Κύπρου 2005-06

Σύστημα διεξαγωγής

Στο πρωτάθλημα της Δ΄ κατηγορίας 2005-06 συμμετείχαν 14 ομάδες. Όλες οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχτηκε η ομάδα που συγκέντρωσε τους περισσότερους βαθμούς. Οι τρεις πρώτες ομάδες προβιβάστηκαν στο πρωτάθλημα Γ΄ κατηγορίας 2006-07. Οι τρεις τελευταίες ομάδες υποβιβάστηκαν στα αγροτικά πρωταθλήματα.

Σύστημα βαθμολόγησης

Η νίκη βαθμολογείτο με 3 βαθμούς και η ισοπαλία με 1 βαθμό ενώ η ήττα δεν έδινε κανένα βαθμό.
1019 Στρακέα

Φυσικά χαρακτηριστικά

Η μέση διάμετρος της Στρακέα εκτιμάται σε 8,36 χιλιόμετρα. O φασματικός τύπος της είναι άγνωστος, ενώ το άλβεδό της είναι 0,224. Η Στρακέα περιστρέφεται γύρω από τον εαυτό της μία φορά κάθε 3 ώρες και 50 λεπτά.
Πύραυλος αέρος-επιφανείας

Ένας πύραυλος αέρος-επιφανείας ή αέρος-εδάφους είναι σχεδιασμένος να εκτοξεύεται από πολεμικά αεροσκάφη για το χτύπημα στόχων στην ξηρά ή τη θάλασσα ή και τα δύο. Είναι παρόμοιοι με τις βόμβες βαρύτητας, όμως θεωρούνται πύραυλοι επειδή διαθέτουν κάποιου είδους σύστημα προώθησης. Τα δύο πιο κοινά συστήματα προώθησής τους είναι οι πυραυλικοί κινητήρες τύπου τζετ. Ορισμένοι πύραυλοι σοβιετικής προέλευσης έχουν κινητήρες ράμτζετ, οι οποίοι τους δίνουν δυνατότητα μεγάλης εμβέλειας και ταχύτητας.
Τα είδη των πυραύλων αυτών είναι τα μικρού, μεσαίου και μεγάλου βεληνεκούς. Η καθοδήγηση συνήθως γίνεται μέσω συστήματος λέιζετ, με υπέρυθρες, με οπτικά μέσα ή με δορυφορικά σήματα.
Επίσκοπος Θεσπιών Συμεών

Βιογραφικά στοιχειά

Ο κατά κόσμο Ιωάννης Βολιώτης γεννήθηκε το 1977. Η πατρική του καταγωγή είναι από το χωριό Ασπρόγεια στο νομό Φλώρινας. Είναι απόγονος αγωνιστών του Μακεδονικού Αγώνα. Στην Καστοριά ολοκλήρωσε τις σπουδές του στη πρωτοβάθμιας και δευτεροβάθμιας εκπαίδευσης.
Το 1995 εισήχθη στο Τμήμα Νομικής του Αριστοτελείου Πανεπιστημίου Θεσσαλονίκης από το οποίο αποφοίτησε το 1999.
Στην συνέχεια εισήχθη με κατατακτήριες εξετάσεις στο Τμήμα Θεολογίας του Αριστοτελείου Πανεπιστημίου Θεσσαλονίκης και αποφοίτησε 2002 με «άριστα», και μετά συνέχισε ως υποψήφιος διδάκτωρ στην Ιστορία της Φιλοσοφίας.
Για μια διετία, έκανε μεταπτυχιακές σπουδές στη νομική σχολή του Αριστοτελείου Πανεπιστημίου Θεσσαλονίκης στην Ιστορία, Φιλοσοφία και Κοινωνιολογία του Δικαίου.
Το 2002 υποστήριξε επιτυχώς την διπλωματική του εργασία στο εκκλησιαστικό δίκαιο στην Νομική Σχολή Θεσσαλονίκης και έλαβε μεταπτυχιακό δίπλωμα ειδίκευσης με γενικό βαθμό «άριστα». Υπήρξε μαθητής του μακαριστού Καθηγητού του Εκκλησιαστικού Δικαίου Χαράλαμπου Παπαστάθη. Από το 2002 έως το 2011 ήταν μοναχός, όπου έλαβε το μοναστικό όνομα Συμεών.
Είναι Αντιπρόεδρος του Γενικού Φιλοπτώχου Ταμείου, του Ιδρύματος Νεότητος, του νεοσύστατου Κέντρου Παιδείας, Πολιτισμού και Εθελοντισμού της Ι. Αρχιεπισκοπής και άλλων ιδρυμάτων. Επίσης προεδρεύει και σε άλλα κοινωφελή Ιδρύματα.
Από το 2011 έχει θέσει σε λειτουργία το πρόγραμμα «Μυσταγωγικοί Περίπατοι στην Βυζαντινή Αθήνα» και έχει λάβει ποικίλες τιμητικές διακρίσεις από διάφορους φορείς της κανονικής δικαιοδοσίας της Ιεράς Αρχιεπισκοπής Αθηνών.
Εξελέγη Μητροπολίτης Φθιώτιδος από το Σώμα της Ιεραρχίας στις 11 Οκτωβρίου 2019, με 62 ψήφους. Αμέσως μετά την εκλογή,  υπέβαλε την παραίτησή του από τη θέση του Πρωτοσυγγέλου της Ιεράς Αρχιεπισκοπής Αθηνών.
Οικογένεια Φιξ

Η οικογένεια Φιξ είναι επιχειρηματική οικογένεια, τα μέλη της οποίας συνδέθηκαν με τη Ζυθοποιία Φιξ.

Πληροφορίες

Η καταγωγή της οικογένειας είναι βαυαρική και το πρώτο μέλος που εγκαταστάθηκε στην Ελλάδα ήταν ο Ιωάννης Φιξ, ο οποίος είχε σπουδάσει ζυθοποιός στο Μόναχο. Αρχικά εργάστηκε στο  Ηράκλειο Αττικής και στη συνέχεια, το 1864, κατασκεύασε εργοστάσιο στο Κολωνάκι παράγοντας την μπύρα FIX. Από τότε μέχρι και τα μέσα του 20ου αιώνα η οικογένεια Φιξ είχε το μονοπώλιο στην παραγωγή μπύρας. Το 1960 ο Πέτρος Γαρουφαλιάς παντρεύτηκε τη χήρα Ιωάννου Φιξ, εμπλέκοντας έτσι την οικογένεια με την πολιτική και σηματοδοτώντας παράλληλα την παρακμή της. Το 1982 η εταιρεία αναγκάστηκε να αναστείλει τη λειτουργία της.
Νινό, Πριγκίπισσα της Μιγνκρελίας

Βιογραφία

Γεννήθηκε στην Τυφλίδα, και ήταν ένα από τα έξι παιδιά του Γεωργίου και της πρώτης συζύγου του Κετεβάν Αντρονικασβίλι. Κατά αυτήν την περίοδο, στη Γεωργία, βασίλευε ο παππούς της, Ηράκλειος ΙΙ. Σε ηλικία 19 ετών, παντρεύτηκε τον Γκιγκόλ Ντανιάνι, κι έγινε πριγκίπισσα της Μιγνκρελίας. Ένα από τα πιο γνωστά της επιτεύγματα ήταν η γειτνίαση του Πριγκιπάτου της Μινγκρελίας και του Πριγκιπάτου της Αμπχαζίας. 
Στις 23 Οκτωβρίου του 1804, ο πρίγκιπας Γκριγκόλ Ντανιάνι πεθαίνει αιφνιδίως. Έτσι, η Νινό, ασχολήθηκε περισσότερο με την πολιτική και ξεκίνησε να κατηγορεί αντίπαλους ευγενείς ότι τον δηλητηρίασαν. Εν συνεχεία, στις 3 Νοεμβρίου του 1804, η Ρωσική Αυτοκρατορία, την δέχτηκε ως κυβερνήτη της Μινγκρελίας, έως ότου ο πρωτότοκος γιος της, Λεβάν, θα έφτανε την ηλικία των 20. Κατά τα χρόνια που είχε την εξουσία, η Νινό, ακολούθησε την πολιτική του συζύγου της. Το 1811, ο Νινό έφυγε από την εξουσία και η Ρωσική Αυτοκρατορία την τίμησε με το Μεγάλο Σταυρό της Αγίας Αικατερίνης. Το 1811, αφού πλέον είχε αποσυρθεί, εγκαταστάθηκε στην Αγία Πετρούπολη, όπου και απεβίωσε, το 1847, σε ηλικία 75 ετών. 
Κατά την περίοδο της εξουσίας της, ενεπλάκη και στον Ρωσοτουρκικό πόλεμο, ακολουθώντας έτσι, όπως προαναφέρθηκε, την πολιτική του συζύγου της. Το μόνο πορτρέτο της που σώζεται έως και σήμερα, το οποίο είναι αγνώστου δημιουργού, αγοράστηκε το 2010, από τον Αυστραλό Βίκτορ Γκρίνουιτς Νταντιάνοβ, απόγονο της δυναστείας των Νταντιάνι. Ο πίνακας είχε αποκτηθεί από μία δημοπρασία που έγινε στην Ευρώπη, και αυτή τη στιγμή βρίσκεται Μουσείο-Παλάτι των Νταντιάνι, στη Γεωργία. Η Νινό, με τον Γκριγκόλ, απέκτησε 6 παιδιά, τέσσερις κόρες και δύο γιους: την Πριγκίπισσα Κετεβάν, τον Πρίγκιπα Λεβάν, τις πριγκίπισσες Μαριάμ, Ελέν και Αικατερίνη και, τέλος, τον Πρίγκιπα Γκιόργκι. Όλες οι κόρες της παντρεύτηκαν ευγενείς, ενώ ο Γκιόργκι υπήρξε στρατηγός της Ρωσικής Αυτοκρατορίας.
Έντουαρντ Ντόντουελ

Βιογραφία

Γεννήθηκε στην Ιρλανδία και ανήκε στην ίδια οικογένεια με τον θεολόγο, Χένρι Ντόντουελ και εκπαιδεύτηκε στο Κολλέγιο Τρίνιτι του Κέιμπριτζ. 
Ταξίδεψε από το 1801 έως το 1806 στην Ελλάδα, που τότε ήταν μέρος της Οθωμανικής Αυτοκρατορίας και πέρασε το υπόλοιπο της ζωής του ως επί το πλείστον στην Ιταλία, στη Νάπολη και στη Ρώμη. Πέθανε στη Ρώμη από τις συνέπειες μιας ασθένειας που κόλλησε το 1830, κατά τη διάρκεια μιας εξερεύνησης στα βουνά των Σαβίνων. Η χήρα του Ντόντουελ, θυγατέρα του Κόμη Giraud, τριάντα χρόνια νεότερη του, αργότερα έγινε διάσημη ως η «όμορφη» κοντέσα του Spaur και έπαιξε σημαντικό ρόλο στην πολιτική ζωή της παπικής πόλης. 
Ο Ντόντουελ δημοσίευσε τα εξής: Μια Κλασική και Τοπογραφική Περιήγηση εντός της Ελλάδας (1819), του οποίου μια γερμανική μετάφραση εμφανίστηκε το 1821, Θεάματα στην Ελλάδα, με τριάντα έγχρωμες πλάκες (1821) και Θεάματα και Περιγραφές των Κυκλωπικών ή Πελασγικών Ερειπίων στην Ιταλία και την Ελλάδα (Λονδίνο και Παρίσι, με γαλλικό κείμενο, 1834).
15 50 (δισκογραφία)

Αυτό το άρθρο περιέχει τη δισκογραφία του συγκροτήματος 15 50.
Τροίζηνος

Στην ελληνική μυθολογία με το όνομα Τροίζηνος ή Τροιζήνας είναι γνωστός ένας Κίκονας ηγέτης, γιος του Κέου. Ο Τροίζηνος ήταν ο πατέρας του Ευφήμου, ο οποίος, ως αρχηγός των Κικόνων, πήρε μέρος στον Τρωικό Πόλεμο με το μέρος των Τρώων και σκοτώθηκε σε αυτόν. Ο Τροίζηνος αναφέρεται στην Ιλιάδα (ραψωδία Β, στίχος 847) ως Κεάδης από το όνομα του πατέρα του.
Οροσειρά Γκρέιτ Ντιβάιντινγκ

Ορολογία

Η οροσειρά Γκρέιτ Ντιβάιντινγκ δεν είναι μία μόνον οροσειρά. Ουσιαστικά, πρόκειται για σύμπλεγμα οροσειρών, υψιπέδων και κρημνών με αρχαία και σύνθετη γεωλογική ιστορία. Το φυσιογραφικό της όνομα είναι Ανατολική Αυστραλιανή Κορδιλιέρα. Κατά τόπους το έδαφος είναι σχετικά επίπεδο με πολύ χαμηλούς λόφους. Τα υψίπεδα ποικίλουν από 300 μ έως 1.600 μ ύψος.
Walk off the Earth

Ιστορία

Η πρώτη μεγάλη επιτυχία του συγκροτήματος έγινε από την επανεκτέλεση των τραγουδιών των The Gregory Brothers, ενώ το βίντεο για το τραγούδι του Gotye, "Somebody That I Used to Know"  έγινε γρήγορα γνωστό στις αρχές του 2012, συγκεντρώνοντας πάνω από 127 εκατομμύρια προβολές σε τέσσερις μήνες, και δέχτηκε θετικές κριτικές και από τον Gotye και τη συνεργάτιδά του στο συγκεκριμένο τραγούδι, Kimbra. Το συγκρότημα έχει επανεκτέλεση τραγούδια όπως το "Rude" των MAGIC!, "Someone Like You" της Adele, "Party Rock Anthem" των LMFAO, "Payphone" των Maroon 5, "Roll Up" του Wiz Khalifa και δεκάδες άλλα κομμάτια. Τον Δεκέμβρη του 2012, ένα δικό τους τραγούδι το "Gang of Rhythm".
Στις 11 Μαρτίου, το περιοδικό RollingStone διέδωσε ολόκληρο το ακυκλοφόρητο R.E.V.O. LP. Ολόκληρο το R.E.V.O. άλμπουμ κυκλοφόρησε στις 19 Μαρτίου 2013, μετά από το οποίο ξεκίνησαν το R.E.V.O. Tour σε Αμερική και Ευρώπη. Ξεκίνησαν ένα ακόμα tour στην Αμερική και την Ευρωπή, Gang of Rhythm, το 2014.
Πορταριά Χαλκιδικής

Πολιτισμός

Πολιτιστικά δραστηριοποιείται ο ομώνυμος πολιτιστικός σύλλογος.  

Το χωριό πανηγυρίζει στις 15 Αυγούστου, οπότε εορτάζεται η Κοίμηση της Θεοτόκου. 
Ο ομώνυμος ιερός ναός φιλοξενεί την εικόνα της Παναγίας, η οποία χρονολογείται από το 1840. Η εικόνα περιφέρεται σε λιτανεία, γύρω από το χωριό στις 14 Αυγούστου. Προστάτης του χωριού είναι ο Άγιος Αθανάσιος Αθωνίτης,του οποίου εκκλησία με έτος ανέγερσης το 1860, βρίσκεται στην είσοδο του χωριού σε ένα πευκόφυτο αλσύλιο και προς τιμήν του οποίου τελούνται κάθε χρόνο στις αρχές Μαΐου οι αθλητικές εκδηλώσεις "Αγιοθανάσια", στις οποίες μετέχουν αθλητές και αθλήτριες από όλη τη Χαλκιδική.

Ιστορικά στοιχεία

Το χωριό οικοδομήθηκε στην περιοχή όπου βρισκόταν η αρχαία πόλη Σπάρτωλος. Κοντά στο χωριό έχουν επισημνθεί ίχνη δυο ρωμαϊκών οικισμών, οι οποίοι ταυτίζονται ίσως με τα αρχαία πολίσματα Αιόλειο και Πλεύμη. 

Η ονομασία του χωριού οφείλεται πιθανότατα στη μεγάλη πόρτα που βρισκόταν στην κεντρική πλατεία του χωριού, εξ ου και η αρχική ονομασία Πορτάρα, σύμφωνα με αναφορά του Γάλλου Προξένου στη Θεσσαλονίκη, Εμμανουέλ Κουζερί. Ο οικισμός κατοικοικούνταν αδιάκοπα σε όλη τη διάρκεια της τουρκοκρατίας, ενώ διοικητικά υπαγόταν στο ναχιγιέ της Καλαμαριάς. 

Κατά την επανάσταση του 1821 οι κάτοικοι της Προταριάς προσέφεραν στον αγώνα. Ο Παναγιώτης Παύλου και ο Γεώργιος Αθανασίου ήταν οι κυριότεροι αγωνιστές από το χωριό.  Την περίοδο της εγκατάστασης των προσφύγων στην περιοχή και ως το 1925 αποτέλεσε διοικητικό κέντρο όπου υπάγονταν οι νέοι οικισμοί.
On-Line Encyclopedia of Integer Sequences

Συνοπτικό παράδειγμα μιας τυπικής καταχώρησης στην OEIS

Επιλέχθηκε η καταχώρηση A046970, επειδή περιέχει όλους τους τομείς που μπορεί να έχει μια καταχώρηση στην OEIS.
A046970     Generated from Riemann Zeta function: coefficients in series expansion of Zeta(n+2)/Zeta(n).
            1, -3, -8, -3, -24, 24, -48, -3, -8, 72, -120, 24, -168, 144, 192, -3, -288, 24, -360, 72, 384, 360, -528, 24, -24, 504, -8, 144, -840, -576, -960, -3, 960, 864, 1152, 24, -1368, 1080, 1344, 72, -1680, -1152, -1848, 360, 192, 1584, -2208, 24, -48, 72, 2304, 504, -2808, 24, 2880, 144, 2880, 2520, -3480, -576  
OFFSET     1,2
COMMENTS    B(n+2) = -B(n)*((n+2)*(n+1)/(4pi^2))*z(n+2)/z(n) = -B(n)*((n+2)*(n+1)/(4pi^2))*Sum(j=1, infinity) [ a(j)/j^(n+2) ]
            ...
REFERENCES  M. Abramowitz and I. A. Stegun, Handbook of Mathematical Functions, Dover Publications, 1965, pp. 805-811.
LINKS       M. Abramowitz and I. A. Stegun, eds., Handbook of Mathematical Functions, National Bureau of Standards, Applied Math. Series 55, Tenth Printing, 1972 [alternative scanned copy].  
            Wikipedia, Riemann zeta function.
FORMULA     Multiplicative with a(p^e) = 1-p^2. a(n) = Sum_{d|n} mu(d)*d^2.
            a(n) = product[p prime divides n, p^2-1] (gives unsigned version) [From Jon Perry (jonperrydc(AT)btinternet.com), Aug 24 2010]
EXAMPLE     a(3) = -8 because the divisors of 3 are {1, 3} and mu(1)*1^2 + mu(3)*3^2 = -8.
            ...
MAPLE     Jinvk := proc(n, k) local a, f, p ; a := 1 ; for f in ifactors(n)[2] do p := op(1, f) ; a := a*(1-p^k) ; end do: a ; end proc:
            A046970 := proc(n) Jinvk(n, 2) ; end proc: # R. J. Mathar, Jul 04 2011 
MATHEMATICA muDD[d_] := MoebiusMu[d]*d^2; Table[Plus @@ muDD[Divisors[n]], {n, 60}] (Lopez)
            Flatten[Table[{ x = FactorInteger[n]; p = 1; For[i = 1, i <= Length[x], i++, p = p*(x[[i]][[1]]^2 - 1)]; p}, {n, 1, 50, 1}]] [From Jon Perry (jonperrydc(AT)btinternet.com), Aug 24 2010]
PROG     (PARI) A046970(n)=sumdiv(n, d, d^2*moebius(d)) (Benoit Cloitre)
CROSSREFS   Cf. A027641 and A027642.
            Sequence in context: A035292 A144457 A146975 * A058936 A002017 A118582
            Adjacent sequences:  A046967 A046968 A046969 * A046971 A046972 A046973 
KEYWORD     sign,mult
AUTHOR      Douglas Stoll, dougstoll(AT)email.msn.com
EXTENSIONS  Corrected and extended by Vladeta Jovovic (vladeta(AT)eunet.rs), Jul 25 2001
            Additional comments from Wilfredo Lopez (chakotay147138274(AT)yahoo.com), Jul 01 2005
Περιποσειδώνειο

Περιποσειδώνειο ονομάζεαται η κοντινότερη απόσταση στον Ποσειδώνα, στην οποία φτάνει ένας δορυφόρος του.
Μοσχονήσι

Ιστορικά στοιχεία

Στην αρχαιότητα το Μοσχονήσι ονομαζόταν Νάσος και είχε αποικιστεί από Αιολείς κατά τον πρώτο ελληνικό αποικισμό.
Την περίοδο της Τουρκοκρατίας ο πληθυσμός του νησιού παρέμενε ελληνικός. Το νησί μαζί με το υπόλοιπο σύμπλεγμα των Μοσχονησίων ανήκε στη Μητρόπολη Μυτιλήνης μέχρι το 1750 οπότε πέρασε στην Μητρόπολη Εφέσου. Το 1760 επανήλθε στη μητρόπολη Μυτιλήνης και λίγο αργότερα το 1763 εντάχθηκε στη Μητρόπολη Σμύρνης. Λίγο πριν την Μικρασιατική καταστροφή ο πληθυσμός του έφτανε τους 9.000 κατοίκους. Το νησί στηριζόταν οικονομικά στην αλιεία, στη σπογγαλιεία και στη γεωργία.
Κώστας Τσάκωνας

Βιογραφία

Γεννήθηκε στις 12 Οκτωβρίου 1943 στην Αθήνα. Ο Κώστας Τσάκωνας τελείωσε τη Διπλάρειο Σχολή με την ειδικότητα του Ηλεκτρολόγου Μηχανικού και φοίτησε στη «Δραματική Σχολή του Λαϊκού Πειραματικού Θεάτρου» του Λεωνίδα Τριβιζά και στη δραματική σχολή «Βεάκη».

Σταδιοδρομία

Η πρώτη του εμφάνιση στον κινηματογράφο έγινε με εντελώς τυχαίο τρόπο σε μια ταινία μικρού μήκους του Κώστα Ζυρίνη. Στην συνέχεια έπαιξε σε πολλούς πρωταγωνιστικούς ρόλους στον κινηματογράφο, το θέατρο αλλά και στην τηλεόραση. Χαρακτηριστικός ήταν ο ρόλος του στην ταινία «Μάθε παιδί μου γράμματα».
Ο ηθοποιός τραυματίστηκε σοβαρά το 2004 όταν ένα δέντρο έπεσε στο κεφάλι του και σε συνδυασμό διάφορων προβλημάτων υγείας που τον ταλαιπωρούσαν, κατόπιν δεν ήταν πλέον σε θέση να εργασθεί στο θέατρο. Τα προβλήματα υγείας και η δυσχερής οικονομική του κατάσταση τον οδήγησαν να σκεφτεί να κάνει απεργία πείνας, ως ένδειξη διαμαρτυρίας το Πάσχα του 2011.

Θάνατος

Ο Κώστας Τσάκωνας άφησε την τελευταία του πνοή το απόγευμα της Τετάρτης 4 Νοεμβρίου του 2015, πέντε χρόνια μετά το σοβαρό εγκεφαλικό επεισόδιο, που του προκάλεσε μεγάλη αστάθεια, ενώ πάλευε με τον καρκίνο.
Χριστιανός του Τσβάιμπρυκεν (1782-1859)

Βιογραφία

Ο Χρίστιαν-Μαριάνε-Βίλχελμ-Άουγκουστ-Φραντς γεννήθηκε στο Φόρμπαχ και ήταν ο μόνος γιος του Γουλιέλμου, που είχε τους τίτλους του κόμη του Φόρμπαχ και του βαρόνου του Τσβάιμπρυκεν και της Αδελαΐδας κόμισσας φον Πόλαστρον.
Έγινε στρατηγός του Ιππικού της Βαυαρίας.
Απεβίωσε στο Μόναχο.
Ιπέκιο

Ιστορία

Η πόλη είναι παλαιότατη και αναφέρεται από τον Πτολεμαίο στα "Γεωγραφικά" του. Ιδρύθηκε πιθανότατα από Ιλλυριούς και ήταν γνωστή κατά τους Ρωμαϊκούς χρόνους με το όνομα Πέσκιουμ (Pescium). Η πόλη αναδείχτηκε σε σημαντικό πολιτιστικό, πνευματικό και εμπορικό κέντρο κατά την εποχή της μεσαιωνικής Σερβίας, με το όνομα Πετς (Peć), που σημαίνει κάμινος. 
Υπήρξε σημαντικό θρησκευτικό χριστιανικό κέντρο, επειδή ήταν εγκατεστημένη εδώ η έδρα της σερβικής Αρχιεπισκοπής του Ιπεκίου τις περιόδους 1346-1463 και 1557-1766.

Αξιοθέατα

Κατά τη διάρκεια της Οθωμανικής κυριαρχίας, η πόλη ήταν γνωστή με το όνομα Ιπέκ (İpek) και σήμερα, ανάμεσα στα αξιοθέατά της, διατηρούνται έξοχα δείγματα οθωμανικής αστικής αρχιτεκτονικής, με χαρακτηριστικές κατοικίες εύπορων εμπόρων της πόλης. 
Το πολύβουο οθωμανικό παζάρι ακμάζει μέχρι σήμερα και διατηρεί τα ιδιαίτερα χαρακτηριστικά της οθωμανικής εποχής. Το παρακείμενο Μέγαρο Ταχίρ Μπέη αποτελεί έξοχο δείγμα οθωμανικής αρχιτεκτονικής. Στην πόλη υπάρχει ακόμη εθνογραφικό μουσείο, που γειτονεύει με το παζάρι.
Ορόσημο της πόλης είναι το περίφημο Τέμενος Μπαϊρακλί του 15ου αιώνα, όπου υπάρχει κι ένα μικρό οθωμανικό νεκροταφείο και μια περίτεχνη πέτρινη βρύση. Χρονολογούμενο από το 1471, το τέμενος υπέστη σοβαρές καταστροφές από σερβικές παραστρατιωτικές ομάδες το 1999, αλλά αποκαταστάθηκε πλήρως και πάλι με τη συνδρομή ιταλικών μη κυβερνητικών οργανώσεων.
Το σπουδαιότερο όμως τουριστικό αξιοθέατο στην Πέγια είναι το Πατριαρχείο Ιπεκίου (σερβ.: Pećka Patrijaršija), που βρίσκεται στην είσοδο του Φαραγγιού Ρουγκόβα (αλβ.: Gryka e Rugovës), σε κοντινή απόσταση από την πόλη. Χρονολογείται από το 13ο αιώνα και κοσμείται με θαυμαστές τοιχογραφίες που ανάγονται στην εποχή της ίδρυσής του, γύρω στο 1260. Αποτελεί την πνευματική έδρα και μαυσωλείο των Σέρβων αρχιεπισκόπων και πατριαρχών. Το περίφημο τέμπλο των Αγίων Αποστόλων έχει κατασκευαστεί από τον Αρχιεπίσκοπο Αρσένιο Α' (Arsenije I) κατά την πρώτη δεκαετία του 13ου αιώνα. Φρουρείται νυχθημερόν από ιταλικά στρατεύματα των Δυνάμεων του Κοσσυφοπεδίου (KFOR). 
Η γειτονική Μονή Ντετσάνι (σερβ.: Manastir Visoki Dečani), που ιδρύθηκε το 1327 από τον τσάρο Στέφανο Ντουσάν, βρίσκεται 19 χλμ νότια της Πέγια. Υπάρχουν σ' αυτή περισσότερες από 1.000 τοιχογραφίες, που απεικονίζουν αγίους, προφήτες και βιβλικές σκηνές. Αποτελεί ένα από τα παλαιότερα δείγματα σερβικής αρχιτεκτονικής και διακοσμητικής τέχνης.
Μαρκόνι Στάλιονς ΦΚ

Ιστορία

Η Κλαμπ Μαρκόνι (Club Marconi) ιδρύθηκε ως σύλλογος μπότσε το 1956 από 106 μέλη της ιταλικής κοινότητας στα δυτικά προάστια του Σίδνεϊ. Πήρε την ονομασία της από τον Ιταλό εφευρέτη και ηλεκτρολόγο μηχανικό Γουλιέλμο Μαρκόνι, του οποίου η ασύρματη εταιρεία έστειλε το πρώτο άμεσο ραδιοφωνικό μήνυμα από τη Μεγάλη Βρετανία στην Αυστραλία. Ο ποδοσφαιρικός σύλλογος εμφανίστηκε για πρώτη φορά το 1958 ως ομάδα νέων και η πρώτη διοργάνωση στην οποία πήρε μέρος ήταν το ερασιτεχνικό πρωτάθλημα της Νέας Νότιας Ουαλίας το 1961 συλλέγοντας 8 βαθμούς.
Η ομάδα ανέβηκε βαθμιαία στις τάξεις του ποδοσφαιρικού συστήματος της Νέας Νότιας Ουαλίας και τελικά κέρδισε την άνοδο στην 1η Κατηγορία της Νέας Νότιας Ουαλίας το 1970. Στο σημείο αυτό η ομάδα είχε αποκτήσει εμπειρία και βάδιζε με πιο σταθερά βήματα. Η Μαρκόνι κατέκτησε το πρωτάθλημα της 1ης Κατηγορίας της Νέας Νότιας Ουαλίας το 1972 και το 1973 και εξακολούθησε να διεκδικεί τίτλους μέχρι το 1976. Το επόμενο έτος, το 1977, το ποδόσφαιρο και γενικότερα ο αθλητισμός στην Αυστραλία άλλαξαν για πάντα. Μαζί με 13 άλλους συλλόγους η Μαρκόνι αποτέλεσε τη βάση του πρώτου εθνικού επιπέδου πρωταθλήματος στην Αυστραλία, του Νάσιοναλ Σόκερ Λιγκ (NSL).

Νάσιοναλ Σόκερ Λιγκ (1977–2004)

Η Μαρκόνι έγινε γρήγορα μια υπολογίσιμη δύναμη στο NSL. Την πρώτη περίοδο το 1977, η Μαρκόνι τερμάτισε δεύτερη με βάση τη διαφορά τερμάτων με την Ίστερν Σάμπαρμπς (Σίντνεϊ Σίτι). Δεν χρειάστηκε πολύς χρόνος για να έρθει η επιτυχία σε εθνικό επίπεδο. Το 1979, η Μαρκόνι στέφθηκε πρωταθλήτρια της Αυστραλίας. Η ομάδα συνέχισε αυτή την επιτυχία προσθέτοντας στην τροπαιοθήκη της το Νάσιοναλ Σόκερ Λιγκ Καπ το 1980. Η "χρυσή εποχή" της ομάδας ξεκίνησε στα τέλη της δεκαετίας του 1980, όταν ορισμένοι από τους καλύτερους παίκτες στην Αυστραλία πήραν το δρόμο για "το Παλάτι" (the Palace). Η ομάδα έκανε τρεις διαδοχικές μεγάλες εμφανίσεις το 1988, το 1989 και το 1989–90, κερδίζοντας τους Μεγάλους Τελικούς του 1988 και του 1989, αλλά ηττήθηκε 1989–90. Η Μαρκόνι τερμάτισε πρώτη στην κανονική διάρκεια του πρωταθλήματος το 1989 και το 1989–90 και τρία χρόνια αργότερα κέρδισε το Μεγάλο Τελικό του 1992–93.
Το 1995-96 με τον μύθο των Socceroos, Μάνφρεντ Σάφερ, η Μαρκόνι τερμάτησε ξανά στην πρώτη θέση της κανονικής διάρκειας του πρωταθλήματος, ένα βαθμό μπροστά από τη Μέλμπουρν Νάιτς και τη Σίντνεϊ Ολίμπικ. Στη σειρά των τελικών, η Μαρκόνι έφτασε σε έναν ακόμη Μεγάλο Τελικό, αυτή τη φορά χάνοντας με 2-1 από τη Μέλμπουρν Νάιτς στο Ολυμπιακό Πάρκο της Μελβούρνης. Η Μαρκόνι μετείχε στους τελικούς για τα επόμενα πέντε χρόνια συνεχόμενα, ενώ οι επόμενες δύο περίοδοι δεν εξελίχθηκαν τόσο καλά. Το 2003–04, στην τελευταία περίοδο του NSL, η Μαρκόνι μετείχε ξανά στους τελικούς.
Ντιρντλ

Το Ντιρντλ (γερμαν: Dirndl) είναι ένα παραδοσιακό ένδυμα, πολύ δημοφιλές στη νότια Γερμανία, την Αυστρία και το Νότιο Τιρόλο της Ιταλίας, εμπνευσμένο από την παραδοσιακή φορεσιά των ανώτερων  Αυστριακών τάξεων. Το «Ντιρντλ» είναι ένα ένδυμα βαμβακερής ύφανσης, το οποίο συνθέτουν μπλούζα, κορμάκι, φούστα και ποδιά.Το ντεκολτέ του συνήθως δένεται με κορδόνι και είναι διακοσμητικό, ενώ τα μανίκια είναι κοντά. Η θερινή εκδοχή του ενδύματος έχει ως βάση ανοιχτά χρώματα ενώ η χειμερινή είναι σκουρόχρωμη.

Ετυμολογία

Στη διάλεκτο της νότιας Γερμανίας, με τον όρο Dirndl αρχικά γινόταν αναφορά σε μια νεαρή γυναίκα ή σε ένα κορίτσι, ενώ ο όρος Dirndlkleid, αφορούσε το ένδυμα.

Ιστορία

Το ντιρντλ πρωτοεμφανίστηκε το δέκατο ένατο αιώνα, ως στολή την οποία φορούσαν οι υπηρέτριες στις οικίες των Αυστριακών. Λιγότερο περίτεχνες και πιο λιτές μορφές του ενδύματος, μπορούσαν να χρησιμοποιηθούν και ως ρούχα εργασίας. Υιοθετήθηκε ως ένδυμα της Αυστριακής ανώτερης τάξης, περίπου το 1870.

Εκδηλώσεις

Σήμερα, το ντιρντλ  χρησιμοποιείται σε επίσημες περιστάσεις και κατά τη διάρκεια ορισμένων παραδοσιακών εκδηλώσεων, ειδικά στην Αυστρία, Βαυαρία(Οκτόμπερφεστ) και το Νότιο Τιρόλο. Συχνά, το ντιρντλ αποτελεί το ένδυμα εργασίας πολλών υπαλλήλων σε τουριστικές επιχειρήσεις, εστιατόρια και μπυραρίες στην Αυστρία και τη Γερμανία.
IAR 330

Περιγραφή

Το IAR 330 κατασκευάζεται κατόπιν αδείας από την Industria Aeronautică Română. Έχουν κατασκευαστεί περισσότερα από 163 ελικόπτερα, από τα οποία τα 104 χρησιμοποιούνται από τις Ρουμανικές ένοπλες δυνάμεις και τα 57 για εξαγωγή. 
Η παραγωγή του ελικοπτέρου συνεχίζεται ακόμα στο εργοστάσιο της IAR στο Γκιμπαβ, κοντά στο Μπράσοβ. Παράλληλα 24 ελικόπτερα αναβαθμίστηκαν πρόσφατα στο επίπεδο IAR 330 Socat σε συνεργασία με την Ισραηλική Elbit Systems. 
Η ναυτική έκδοση του ελικοπτέρου, το IAR 330 Puma Nanal, παρουσιάστηκε στις 30 Ιανουαρίου 2007. Το Ρουμανικό Ναυτικό παρήγγειλε 3 ελικόπτερα, το τελευταίο από τα οποία θα πρέπει να μπει σε υπηρεσία στις αρχές του 2008. Η ναυτική έκδοση του ελικοπτέρου είναι παρόμοια με την έκδοση της Ρουμανικής αεροπορίας και φέρει το πακέτο αναβάθμισης SOCAT, θα φέρουν όμως και εξοπλισμο πλευσιμότητας κάτω από το ρύγχος και την άτρακτο, για το ενδεχόμενο αναγκαστικής προσθαλάσσωσης. Μετά την ολοκλήρωση των εργοστασιακών δοκιμών και των δοκιμών στη θάλασσα τα ελικόπτερα θα χρησιιμοποιηθούν από τις φρεγάτες του ναυτικού σε ρόλους έρευνας και διάσωσης, μεταφοράς τραυματιών και ναυτικής επιτήρησης.